Jann Sjursen (KRF), 2000-12-01:
At Danmark skulle blive selvforsynende med olie og gas var der vist ikke mange, der havde troet, hvis vi går 30-40 år tilbage i tiden.
Men det er vi i dag, og det skyldes jo ikke kun et par oliekriser, det skyldes også, synes jeg, rigtige politiske beslutninger i relation til gasprojektet.
Og ikke mindst skyldes det A.P. Møller og DUC og deres indsats i Nordsøen, en indsats, som selvfølgelig er gjort med udsigt til økonomisk gevinst, men som også har betydet investeringer i milliardklassen, uden at man sådan set har haft sikkerhed for, at man fik alle pengene igen.
Forsyningssikkerhed har lige siden den første oliekrise været en af grundpillerne i dansk energipolitik.
Forsyningssikkerhed og samfundsøkonomi gik hånd i hånd i de første år efter den første oliekrise i begyndelsen af 1970'erne.
I den forstand står vi nu - når vi netop taler om olie og gas - i en gunstig situation, ikke blot når det gælder forsyningssikkerheden, men altså også økonomisk set, når vi skal vurdere det i Kristeligt Folkeparti.
Vi står i en situation, hvor vi har nok til eget forbrug både af olie og gas.
Dermed ikke være sagt, at vi ikke skal tænke videre.
Det skal vi.
Og jeg vil også godt sige, at Kristeligt Folkepartis langsigtede mål for den danske energipolitik er, at vi kan få udfaset de fossile brændsler til fordel for vedvarende energikilder og dermed få en mere bæredygtig energipolitik.
Men det mål står vi jo ikke lige over for at kunne realisere i dag.
Mange år frem
vil olie og gas være en væsentlig del af vores energiforsyninger og investeringer - jeg havde nær sagt både til lands og til vands - og de er jo også gjort i lyset af netop det faktum. Vi mener fra Kristeligt Folkepartis side, at den nuværende indvindingspolitik i Nordsøen er i orden, og at den balancerer mellem de forskellige hensyn, der er på området mellem forsyningssikkerhed og samfundsøkonomi og også ønsket om at forvalte de ressourcer, der er i Nordsøen, på en god måde, også med tanke på kommende generationer.
Koncessionshaverne i Nordsøen har til stadighed forbedret indvindingsteknikkerne.
Det har de haft økonomiske grunde til at gøre, men det har jo også været ressourcemæssigt fornuftigt set ud fra et samfundsmæssigt synspunkt.
Faktisk er koncessionshaverne i Nordsøen ganske dygtige netop på det punkt i dag.
Ser man på Enhedslistens forslag til vedtagelse i dag, ja, så er der jo et varmt ønske om et egentligt produktionsloft.
Det vil i øvrigt heller ikke ud fra et ressourcemæssigt synspunkt være ønskeligt, fordi vi tror, at man vil opnå større ineffektivitet, end man har i dag i forhold til at udnytte de reservoirer, man rent faktisk har, og dermed kan det meget let blive et skud i foden i forhold til det, der egentlig er Enhedslistens ønske med dette produktionsloft.
Dertil kommer også, at jeg anser forslaget til vedtagelse for at være upræcist.
For skal dette produktionsloft gælde nuværende bevillingshavere, eller skal det være fremtidige bevillingshavere, eller hvad er det mere præcist, Enhedslisten forestiller sig på det punkt?
Endelig vil jeg også sige, at det jo ikke er sådan, at koncessionshavere, bevillingshavere, i dag bare kan gøre, som de lyster i Nordsøen.
Indvindingsplanerne skal rent faktisk godkendes af energimyndighederne i dag, og dermed er der jo en tæt dialog, også om hvilke planer, der skal være indvindingsstategier for i Nordsøen, mellem Energistyrelsen og de forskellige bevillingshavere.
Og det synes jeg sådan set er en god måde at sikre, at man samfundsøkonomisk - og selvfølgelig selskabsøkonomisk, det spiller også ind i denne her sammenhæng - men altså også i forhold til anvendelsen af ressourcerne kan sikre det optimale i forbindelse med indvindingen af olie og gas fra Nordsøen.
Så på den baggrund kan jeg sige, at Kristeligt Folkeparti absolut ikke kan støtte det af Enhedslisten fremsatte forslag til vedtagelse.